**BEIRNIADAETH CYSTADLEUAETH 346**

RHYDDIAITH BLWYDDYN 9 – Adar o’r Unlliw

BEIRNIAD: Gwenno Ffrancon

Daeth 25 darn i law ar destun sydd wedi esgor ar gryn amrywiaeth yn y gwaith a gyflwynwyd, gydag awduron yn un pegwn yn bwrw golwg ar brofiadau bywyd a chymdeithasol pobl ifanc y dyddiau hyn, ac eraill yna’n paratoi gwaith ffantasïol, dychmygus iawn yn y pegwn arall. Mewn nifer o’r gweithiau roedd gwewyr iechyd meddwl pobl ifanc yn destun pwysig, ac roedd hi’n drawiadol faint o’r darnau oedd yn ymrafael â’r heriau sy’n dod o geisio ffurfio neu gynnal perthynas a chyfeillgarwch. Cefais fwynhad mawr yn darllen gwaith ein pobl ifanc a gwerthfawrogi eu defnydd creadigol o’r iaith Gymraeg a’u safbwyntiau ar y byd sydd ohoni. Mae maint y gweithiau wedi amrywio o un tudalen i dros ddeunaw, ond mae ymdrech i’w weld a chryfderau amrywiol ym mhob un. O’u tafoli roedd gwaith 7 ymgais yn parhau i afael ynof a bu’n her pennu’r tri uchaf. Dyma gloriannu rhywfaint ar y 7 darn hwn, felly.

Roedd stori **Bronfraith** am gariad, rhwymau teuluol a’r rhwyg a ddaw wrth hedfan y nyth yn un dorcalonnus mewn nifer o ffyrdd gyda’r awdur wedi llwyddo i greu awyrgylch a deialog afaelgar a hynny mewn Cymraeg coeth. Stori ingol arall oedd un **Miss Price** a oedd wedi’i saernïo’n grefftus iawn gan wneud defnydd bywiog o iaith a deialog gyfoes gan adael y darllenydd yn tagu ar bryder wrth synhwyro anobaith y prif gymeriad, Begw. Cynigiodd **Cartrefle** wedyn bortread amserol a sobreiddiol o’r Gymru Gymraeg cyfoes yn colli ei chenhedlaeth hŷn ac yn sgil hynny ei chof a’i threftadaeth wrth i eiddo newid dwylo a chymuned drawsnewid. Roedd hwn yn ddarn byr a adawodd y darllenydd yn awyddus i glywed mwy. Gyda gwaith **Bethan Crank** roedd yna gysyniad difyr tu hwnt mewn ymateb i’r teitl gyda’r stori yn gyfuniad cyffrous a gafaelgar o ffantasi a ffug-wyddoniaeth, ond mae gwaith tacluso i’w wneud ar y gystrawen a’r defnydd o amser y ferf er mwyn codi’r darn hwn i gategori’r tri uchaf. Hoffwn longyfarch y pedwar awdur yma yn gynnes am eu gwaith, ond y tro hwn mae gwaith tri awdur arall, sef **Dŵr Tap**, **Terry** ac **Elsi**, wedi cydio’n galetach ynof.

Cysyniad difyr mewn ymateb i’r teitl oedd un **Terry** a luniodd ohebiaeth rhwng merch ysgol unig â merch arall ychydig yn hŷn a garcharwyd mewn carchar i bobl ifanc. Tipyn wrth dipyn mae’r ddwy yn rhannu eu straeon gyda **Terry** yn llwyddo i gyfleu sut y gall magu perthynas, faint bynnag mor anghonfensiynol yw hi, wneud gwahaniaeth er gwell i fywydau pobl. Mae’r gwaith hwn yn frith o gyffelybiaethau cyfoethog ac mae defnydd deallus ac effeithiol o’r lliw melyn yn llinyn arian trwy’r gwaith. Ond, gwaetha’r modd, y diweddglo sy’n atal y gwaith hwn rhag cyrraedd y brig.

Cefais fwynhad mawr yn darllen gwaith **Dŵr Tap**. Mae’r darn hwn yn delio ag alcoholiaeth gan ddarparu ymateb creadigol iawn i’r teitl gosod ‘adar o’r unlliw’ wrth i’r awdur gyfleu profiad unigolyn, Lili, o fynychu cylch cefnogi’r A.A. a sylweddoli mai dyma’i lle. Mae’r ymson hon ar ffurf llif meddwl yn darllen ar garlam gan gyfleu emosiynau a meddyliau ar chwâl Lili yn effeithiol iawn, ac mae yma ddefnydd hyfryd o dafodiaith. Mae rhai llithriadau gramadegol yn tynnu oddi ar effeithiolrwydd y gwaith, yn anffodus, ond mae yma egin awdur cyffrous iawn.

Y gwaith sy’n cipio’r safle cyntaf yw gwaith **Elsi** â’i phortread euraidd o gyfeillgarwch Casi ac Elsi. Llwyddodd **Elsi** i’m tynnu i mewn yn llwyr i anturiaethau’r ddwy a gwneud i mi bwffian chwerthin cyn i’r tro yng nghynffon y stori fy llorio. Mae yma awdur aeddfed iawn sydd â gafael gadarn nid yn unig ar y Gymraeg ond hefyd ar sut i saernïo stori. Roedd y gwaith yn gafael o’r pargraff cyntaf a’r manylion bach yn cyfoethogi’r darn trwyddo draw.

Llongyfarchiadau mawr i bawb a gyflwynodd waith i’r gystadleuaeth. Diolch i chi am rannu eich doniau creadigol a daliwch ati bob un i hogi a mireinio eich crefft.

**Canlyniad:**

1af – Elsi

2il – Dŵr Tap

3ydd – Terry